En glarmester fra Næstved har i årevis kæmpet mod hundeejere, der ikke samler deres kæledyrs efterladenskaber op.

Efter 15 år har en glarmester fra Næstved fået nok.

Nok af hundeejere, der ikke kan finde ud af at samle op, når deres hund krummer ryg.

Derfor har Brian Berensen valgt at strø glasskår af hærdet glas i sine blomsterbede ud til fortovet på Præstøvej i Næstved.

- Jeg er simpelthen så træt af, at hunde render rundt i mine bede og besørger op ad mine planter, siger Brian Berensen til TV 2.

Har afprøvet mange andre metoder

Han forklarer, at han i lang tid har prøvet alle mulige løsninger for at få hundeskideriet til at stoppe.

- Jeg har både investeret i tryksensoralarmer og prøvet at sprøjte hjortetaksolie ud i bedet, men det har ikke hjulpet. Jeg har også prøvet at tale med hundeejerne, men det er ikke en diskussion, de har lyst til at tage, siger han.

Hundeejerne vender i stedet det blinde øje til, når hunden mærker naturen kalde.

- Jeg har plantet bedet om flere gange, og nu var jeg så træt af det, at jeg prøvede at strø det hærdede glas ud. Det har vist sig at have en ualmindelig præventiv effekt, siger Brian Berensen.

Ulovligt at efterlade affald på offentligt fortov

I den halvanden uge, han har haft glasset liggende, er der ikke en eneste hund, der har skidt i bedet.

Glasskårene er strøet ud i både bed og på fortovet foran Brian Berensens hus. Det er ikke muligt at skære sig på det hærdede glas, og det skulle altså heller ikke være muligt at gøre skade på hundepoter.

Det er dog mere end usikkert, hvor længe glasset får lov at ligge i bedet. Til Sjællandske Medier siger chefjurist Ulla Rasmussen fra Næstved Kommune, at det er ulovligt at efterlade affald på offentligt fortov.

- Så må jeg jo fjerne det fra fortovet, siger Brian Berensen, men tilføjer, at han lader glasskårene ligge i bedet, da han 'må gøre, som han har lyst til på sin ejendom'.